Duomenų skyriaus Detaliųjų tyrimų poskyrio 2014 metų veiklos ataskaita

Duomenų skyriaus Detaliųjų tyrimų poskyrio specialistai, kartu su pareigybių aprašymuose nurodytomis funkcijomis vykdė nekilnojamųjų kultūros vertybių detaliuosius tyrimus. Tyrimų tikslas – statinio, jo dalių ir elementų istorinių statybos, eksterjero ir interjero architektūrinių paviršių apdailos, dekoro (puošybos) technologijų, raidos nustatymas, pažeidimų pobūdžio įvertinimas, tyrimais identifikuojant objektų vertingųjų savybių atlikimo medžiagas, atlikimo techniką, cheminį, biologinį užterštumą. Tyrimų duomenimis pagrindžiamos kultūros paveldo objektų praktinių konservavimo, restauravimo darbų technologinės rekomendacijos.

Per 2014 m. pateiktas vienas Tarnybinis raštas, kurio pavedimu atlikta Noreikiškių dvaro sodybos pastato (unikalus kodas kultūros vertybių registre - 184, adresas: Šiltnamių g. 39 Noreikiškių k. Kauno r.) tinko cheminė analizė (žr. Detaliųjų tyrimų poskyrio lentelę). Analizės išvados gali padėti nustatyti pastato pastatymo laiką. Šie tyrimai buvo reikalingi vykdant Kultūros paveldo departamento prie Kultūros ministerijos pavedimą patikslinti Noreikiškių dvaro sodybos teritorijos ribas, nes vyksta teisminiai ginčai dėl sklypo, besiribojančio su Noreikiškių dvaro teritorija.

Detaliųjų tyrimų poskyrio vedėja 2014 m. gegužės 27–30 d. dalyvavo tarptautinėje jaunųjų konservavimo ir restauravimo specialistų konferencijoje „YOCOCU (YOuth in COnservation of CUltural heritage)”, kuri vyko Agsu, Azerbaidžane.
Detaliųjų tyrimų  vyr. paminklotvarkininkė Asta Grubinskaitė 2014 m. gruodžio 11 – 13 d. dalyvavo „Norvegų ir lietuvių patirties sklaidos seminare besidomintiems kultūros paveldo išsaugojimu“. Renginys yra projekto „Liubavo dvaro sodybos oficinos ir oranžerijos restauravimas ir pritaikymas kultūros ir viešosioms reikmėms“, kuris remiamas EEE finansinio mechanizmo „Kultūros ir gamtos paveldo išsaugojimas ir atgaivinimas“ programos lėšomis, dalis. 

